Document ID: 32006R0089

UREDBA KOMISIJE (ES) št. 89/2006
z dne 19. januarja 2006
o spremembi Uredbe (ES) št. 2295/2003 v zvezi z označbami, ki se lahko uporabljajo pri trženju jajc v primeru omejitev možnosti za kokoši za izhod na prosto
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 1907/90 z dne 26. junija 1990 o določenih tržnih standardih za jajca (1), in zlasti člena 7(1)(d) in člena 10(3) Uredbe,
ob upoštevanju naslednjega:
(1)
Uredba Komisije (ES) št. 2295/2003 (2) je določila podrobna pravila za uporabo Uredbe (EGS) št. 1907/90.
(2)
Direktiva Komisije 2002/4/ES z dne 30. januarja 2002 o registraciji gospodarstev, ki gojijo kokoši nesnice, v skladu z Direktivo Sveta 1999/74/ES (3) je določila minimalne pogoje za zaščito kokoši nesnic.
(3)
Da bi zaščitili potrošnike pred navedbami, do katerih bi sicer lahko prišlo z goljufivim namenom doseganja višjih cen, kot veljajo za jajca kokoši, gojenih v baterijski reji ali jajca standardnih razredov, Uredba (ES) št. 2295/2003 določa minimalna obvezna merila za rejo, ki omogočajo uporabo posebnih načinov reje. Tako se lahko uporabljajo samo označbe iz Priloge II k navedeni uredbi in Priloga III določa seznam zahtev, ki jih je treba izpolnjevati za uporabo teh označb.
(4)
Med natančnimi merili, ki opredeljujejo pogoje, na podlagi katerih se jajca lahko tržijo pod označbo „jajca iz proste reje“, je možnost za izhod na prosto ključnega pomena.
(5)
Omejitve, vključno z veterinarskimi omejitvami, ki so bile sprejete v okviru prava Skupnosti za javnozdravstveno varstvo in varstvo živali, lahko omejijo možnosti za perutnino do izhoda na prosto.
(6)
Če proizvajalec ne more več izpolnjevati vseh pogojev iz Priloge III Uredbe (ES) št. 2295/2003, mora le-ta v prid potrošnikov prenehati uporabljati obvezno označevanje v zvezi z načinom reje.
(7)
Glede na gospodarske posledice, ki jih lahko povzročijo omejitve, ter dejstvo, da celotni sektor potrebuje ustrezen čas za prilagoditev, zlasti kar zadeva označevanje, in pod pogojem, da zaradi tega kakovost proizvodov ne bo bistveno prizadeta, je treba predvideti prehodno obdobje, v katerem mora biti proizvajalcu omogočeno, da še naprej uporablja označevanje v zvezi z načinom reje, tj. „prosto rejo“.
(8)
Prva alinea točke 1(a) Priloge III k Uredbi (ES) št. 2295/2003 izrecno predvideva odstopanje od omejitve možnosti za izhod na prosto „v primeru začasnih omejitev, ki jih naložijo veterinarski organi“.
(9)
Ker trajanje začasne omejitve, med katero lahko proizvajalci še naprej uporabljajo označevanje „prosta reja“, četudi kokoši nesnice nimajo več možnosti za izhod na prosto, ni določeno, jo je treba časovno omejiti, da bi zaščitili interese potrošnikov.
(10)
Uredbo (ES) št. 2295/2003 je zato treba spremeniti.
(11)
Ukrepi, predvideni s to uredbo, so v skladu z mnenjem Upravljalnega odbora za perutninsko meso in jajca -
SPREJELA NASLEDNJO UREDBO:
Člen 1
V točki 1(a) Priloge III k Uredbi (ES) št. 2295/2003 se prva alinea nadomesti z naslednjim besedilom:
„-
Kokoši imajo čez dan stalno možnost za izhod na prosto; vsako odstopanje od te zahteve zaradi začasnih omejitev, vključno z veterinarskimi omejitvami, sprejetimi v okviru prava Skupnosti, ne sme biti daljše od 12 tednov“.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. januarja 2006

Labels: 7
3
17
6